پیروز خسرو

**پیروز خسرو** (پہلوی: Pērōz Khusraw) (وفات: 642ء) — جنھیں الفَیرزان یا البَیرزان بھی کہا جاتا ہے — ساسانی سلطنت کے سب سے طاقتور ایرانی اشرافیہ میں سے ایک تھے۔ وہ ساسانی خانہ جنگی (628ء–632ء) کے دوران سلطنت کے بیشتر معاملات پر قابض رہے۔ سنہ 642ء میں وہ معرکۂ نہاوند میں قعقاع بن عمرو التمیمی کے ہاتھوں مارے گئے۔
## سوانح عمری: ساسانی خانہ جنگی

628ء میں، بیروز خسرو کا سب سے پہلا ذکر اُس وقت ملتا ہے جب وہ خسرو دوم کے خلاف سازش کرنے والوں میں شامل تھے۔ اس دور میں بیروز نے فرس (Parsig) گروہ کی قیادت سنبھالی، جب کہ اسپہبودان خاندان سے تعلق رکھنے والے فرخ ہرمزد نے پہلاو (Pahlav یا پارتھی) گروہ کی قیادت کی۔ خسرو دوم کے معزول ہونے کے بعد اس کا بیٹا قباد دوم ساسانی سلطنت کا نیا بادشاہ بنا۔ قباد نے بیروز کو سلطنت کا وزرگ فرمادار (وزیر اعظم یا وکیل اعلیٰ) مقرر کیا۔ روایت ہے کہ قباد کے حکم پر بیروز نے اس کے تمام بھائیوں اور سوتیلے بھائیوں کو قتل کروا دیا۔ قباد نے بازنطینی سلطنت کے ساتھ صلح کی اور انھیں ان کے تمام کھوئے ہوئے علاقے واپس کر دیے۔ .

تاہم جلد ہی فرس اور پہلاو گروہوں کے مابین اختلاف شدت اختیار کر گیا جس سے سلطنت کے وسائل تقسیم ہو گئے۔ اس کے کچھ ہی عرصے بعد مغربی ایران میں ایک تباہ کن وبا پھیل گئی، جس نے آدھی آبادی کو ہلاک کر دیا اور قباد دوم بھی اسی میں جاں بحق ہو گیا۔ اس کے بعد اردشیر سوم تخت نشین ہوا۔ بیروز کی جگہ ماہ آدھور گشنسپ کو وزرگ فرمادار بنایا گیا، جب کہ بیروز ہزاربد (شاہی محافظ دستے کے سربراہ) کے عہدے پر فائز رہا۔

ایک سال بعد، شہروراز چھ ہزار فوجیوں کے ساتھ مدائن (تیسفون) کی طرف روانہ ہوا اور شہر کا محاصرہ کیا۔ لیکن وہ شہر پر قبضہ کرنے میں ناکام رہا، چنانچہ اس نے بیروز سے اتحاد کر لیا۔ اس نے نمدار جشناسپ (سپہبد نمرُوز) سے بھی اتحاد کیا۔ ان دونوں طاقتور شخصیات کی مدد سے شہروراز نے مدائن فتح کر لیا اور اردشیر سوم، اس کے وزیر ماہ آدھور گشنسپ اور دیگر اشرافیہ جیسے اردبیل کو قتل کر دیا۔ چالیس دن بعد، فرخ ہرمزد نے شہروراز کو قتل کر دیا اور بوران دخت (خسرو دوم کی بیٹی) کو تخت پر بٹھا دیا۔

تاہم بوران دخت کو شاپور بن شہروراز (خسرو دوم کی بہن مِہران اور شہروراز کا بیٹا) نے معزول کر دیا۔ لیکن بیروز اور اس کے حامیوں نے اس کی حکومت تسلیم نہ کی اور آزرمی دخت (بوران دخت کی بہن) کو ملکہ مقرر کر دیا۔ فرخ ہرمزد نے آزرمی دخت سے شادی کی پیشکش کی تاکہ فرس گروہ کے ساتھ اتحاد قائم کر سکے اور اقتدار پر قبضہ حاصل کر لے۔ آزرمی دخت نے ہچکچاہٹ کے باوجود سیابخش (بہرام چوبین کا پوتا) کی مدد سے فرخ ہرمزد کو قتل کروا دیا۔

مگر کچھ ہی عرصے بعد فرخ ہرمزد کا بیٹا رستم فرخ زاد نے آزرمی دخت کو قتل کر دیا اور بوران دخت کو دوبارہ تخت پر بٹھا دیا۔ اس کے بعد بوران دخت نے پہلاو اور فرس گروہوں کی مشترکہ ملاقات بلائی، جس میں دونوں نے اتحاد پر اتفاق کیا۔ لیکن بعد میں بیروز نے خود بوران دخت کو گلا گھونٹ کر قتل کر دیا، جس سے دونوں گروہوں کا اتحاد ختم ہو گیا اور دشمنی دوبارہ شروع ہو گئی۔

طبری کے مطابق، جب بیروز اور رستم دوبارہ باہم بر سر پیکار تھے، تو اُن کے اپنے سپاہیوں نے انھیں خبردار کیا:
"تم دونوں اس مرتبے کو نہیں پہنچے کہ ایران تمھاری رائے سے متفق ہو اور تم اسے تباہی کے دہانے پر لے جاؤ۔ بغداد، ولاشاباد اور تکریت کے بعد اب صرف مدائن باقی ہے۔ خدا کی قسم یا تو تم دونوں متحد ہو جاؤ، ورنہ ہم تم دونوں سے ابتدا کریں گے!"
چنانچہ بیروز اور رستم نے ایک بار پھر صلح کر لی اور یزدگرد سوم (خسرو دوم کا پوتا) کو سلطنت کا نیا بادشاہ منتخب کیا۔

## حوالہ جات

زمرہ:میدان جنگ میں فوت ہونے والے عسکری کارکنان
زمرہ:سال پیدائش نامعلوم
زمرہ:ساتویں صدی کی ایرانی شخصیات
زمرہ:ویکی ڈیٹا والے صفحات
زمرہ:صفحات مع خاصیت P945
زمرہ:ویکی ڈیٹا سے ماخوذ پیشہ ورانہ زبان
زمرہ:وجۂ وفات ویکی ڈیٹا سے ماخوذ
زمرہ:قاتل ویکی ڈیٹا سے ماخوذ
زمرہ:صفحات مع ویکی ڈیٹا حوالہ جات
زمرہ:صفحات مع استعمال P20 خاصیت
زمرہ:642ء کی وفیات
زمرہ:فارس کی اسلامی فتوحات